Nú er tað í útsynningsendanum, at vit síggja víðkaðu høllina taka skap upp á sama máta, og tað er avgjørt ein hugalig sjón. Í mong ár hevur verið arbeitt miðvíst fyri at geva ítróttinum bestu umstøður, tí vit vita jú øll, at her er talan um íløgur í uppalandi frítíðarvirksemi, sum í síðsta enda fleirfalt kemur samfelagnum aftur til gleði og gagns. Her hava vit sum høvuðsstaðarkommuna gingið undan, og soleiðis eigur tað eisini at vera. Ikki er tað tó bara sjálv høllin, sum vit kenna hana, ið stendur í vøkstri, tí samstundis verða gjørd nýggj høli til judo og borðtennis, ið langt um leingi kunnu gleða seg til heilt aðrar umstøður, enn hesar ítróttargreinar kenna til frammanundan. Tað er so sanniliga eisini at frøast um. Meira sett í gongd Samstundis verður tvífimleikahøllin í Skúlanum á Argjahamri umbygd og víðkað til at fevna um eina ítróttarhøll í fullari stødd við áskoðaraplássum. Vit settu okkum sum mál, at vit vildu taka eitt munagott tak fyri at geva okkara ungdómi og øllum borgarum enn størri møguleikar til at njóta ítrótt í síni breiðastu merking. Tingini blivu sett í gongd, og tí er tað hugaligt at síggja, at hetta arbeiði gongur fram ímóti einum snotiligum úrsliti, vit øll kunnu fegnast um. Sum haldari fært tú atgongd til alt tilfar í blaðnum á netinum, umframt tíðindi. Trýst á "Tekna hald" og skráset teg